‘ประธานกรุงไทย’เข้ม สั่งสอบระบบแบงก์ล่ม
ประธานกรุงไทยสั่งตรวจระบบคอมพิวเตอร์ธนาคารล่ม
13 มี.ค. 2555

ประธานกรุงไทยสั่งตรวจระบบคอมพิวเตอร์ธนาคารล่ม 
นายสถิตย์ ลิ่มพงศ์พันธุ์ ประธานกรรมการ ธนาคารกรุงไทย กล่าวว่า ได้สั่งการให้นายอภิศักดิ์ ตันติวรวงศ์ กรรมการผู้จัดการใหญ่ธนาคารกรุงไทย เร่งหาข้อเท็จจริงในกรณีที่เมื่อสัปดาห์ที่ผ่านมา ระบบไฟฟ้าที่ศูนย์คอมพิวเตอร์ของธนาคารกรุงไทย จ.นนทบุรี ได้เกิดขัดข้องทำให้ไฟฟ้าดับทั้งหมด ส่งผลให้ลูกค้าทั่วประเทศไม่สามารถทำธุรกรรมผ่านสาขา ผ่านตู้เอทีเอ็ม ผ่านระบบออนไลน์ และผ่านโทรศัพท์มือถือได้ โดยย้ำว่าฝ่ายบริหารต้องหาทางแก้ไขปัญหาที่เกิดขึ้นโดยเร็ว
นายสถิตย์ ยังกล่าวถึงกรณีที่ธนาคารกรุงไทยทำเรื่องขอให้ธนาคารแห่งประเทศไทย (ธปท.) อนุญาตให้ธนาคารเก็บค่าธรรมเนียมลูกค้าในการถอนเงินสดตั้งแต่ 1 แสนบาทขึ้นไปต่อรายการ ผ่านหน้าเคาน์เตอร์สาขาธนาคารว่า กรณีดังกล่าวไม่เกี่ยวข้องกับที่ต้องจ่ายเงินนำส่งให้กับ ธปท.เพิ่มขึ้นจาก 0.4% ของฐานเงินฝากเป็น 0.47%
ประธานธนาคารกรุงไทย กล่าวว่า การจ่ายเงินนำส่งเพิ่มขึ้นไม่ใช่เหตุผลหลักในการเก็บค่าธรรมเนียมจากลูกค้าของธนาคารสูงเพิ่ม ส่วนการเก็บค่าธรรมเนียมต่างๆ เพิ่ม เป็นการดำเนินการล่วงหน้ามาก่อนหน้านี้แล้ว
นางพัชรศิริ เกียรติกำจาย รองกรรมการผู้จัดการใหญ่ ผู้บริหารสายปฏิบัติการ ธนาคารกรุงไทย กล่าวว่า ระบบคอมพิวเตอร์ที่ล่มจากเหตุการณ์ไฟฟ้าจากการไฟฟ้านครหลวงดับ ไม่ได้ทำให้เอทีเอ็มใช้ไม่ได้ทั่วประเทศ แต่เป็นบางส่วนเท่านั้น ซึ่งธนาคารมีระบบไฟฟ้าสำรองแต่ฝ่ายปฏิบัติการไม่ได้ส่งส่วนที่ล่มขึ้นระบบสำรอง เนื่องจากมีเหตุผลทางเทคนิค แต่ก็สามารถที่จะกู้ระบบคืนได้ในเวลาที่รวดเร็ว
“ธนาคารตระหนักถึงความสำคัญของระบบและความเดือดร้อนของลูกค้า ซึ่งก็พยายามแก้ไขปัญหาให้ดีที่สุด ปัญหาขัดข้องในเทคนิคนี้ เกิดขึ้นได้ทุกธนาคาร แต่เมื่อเกิดแล้วกู้คืนให้กลับมาเป็นปกติได้เร็วแค่ไหนเป็นเรื่องสำคัญ” นางพัชรศิริ กล่าว